作者:陳深
標題:沁園春
內容:浪跡煙霞，有酒千鍾，有書五車。任從來蕭散，閒心似水，何堪嫵媚，笑面如花。濯發滄浪，放歌江海，肯被紅塵半點遮。誰知道，抱無名鉅璞，重價難賒。嘻嗟。大澤龍蛇。且蟠屈、深潛得計些。看淋漓醉墨，神情自足，摩挲雄劍，肝膽無邪。渭水煙蓑，營丘繡袞，出處何嘗有異耶。今何在，但素蟾東出，紅日西斜。